Eigentlech hei mr ds zäut no vor dr gränze wöue ufschteue. Wüu mr aber ke geignete platz finge faare mr du glych scho a däm aabe i d Schwyz. Nach Fahy biege mr linggs ab u versueche üses glück imene waudschtück. Z fuess erkundige mr zersch mau ds terrain. Wo mr öppis hei gfunge, blybt dr Wilu a däre schteu schta u dr Aldi hout sys velo. Plötzlech ghöre mr rächt  ydrückliche motorelärm u zwüschine mau eine wo umemöögget. Dr Wilu erinneret das schtarch a ds militär, was üs derzue bewegt, es angers plätzli z sueche wo chli ruhiger isch. Das finge mr de schpeter tatsächlech. Ooni es einzigs motoregrüsch z ghöre schteue mr üses zäut uf und gö go schlafe. Da lige mr auso zfride i de penntütene u wei so langsam i ds rych vo de tröim entschwäbe, wo uf ds mau dr gross chrieg schynt uszbräche. Me ghört d schüss vo gweer u vo grössere kaliber, die ganzi nacht lang...